O femeie a suferit arsuri grave la mâini și picioare, în urma unui incendiu care a izbucnit, miercuri seara, în locuința sa din localitatea Pardoși, județul Buzău.
Pompierii buzoieni intervin, la ora transmiterii știrii, pentru stingerea unui incendiu izbucnit la o locuință din localitatea Pardoși.
La sosirea echipajelor de pompieri, incendiul se manifesta generalizat la anexe gospodaresti pe o suprafață cumulată de aproximativ 100 mp, potrivit Mediafax.
În urma incendiului, o femeie a suferit arsuri de gradul II la nivelul mâinilor și arsuri de gradul III la nivelul picioarelor. Acesteia i s-a acordat primul ajutor medical de către echipajul SMURD, ulterior fiind transportată la spital.
După lichidarea incendiului, pompierii urmează să stabilească din ce cauză a izbucnit focul.